寶幢山尋黄提刑震舊避地處
作者：謝翱
朝代：宋

paragraphs: 甬東寺裏逢陳若，雙袖龍鍾行带索。
問知黄公舊避逃，寶幢山下坐叢薄。
日惟一食禱先靈，不願拾得不死藥。
仰天呼號得正終，一往不復至城郭。
公初著書女立旁，公死母亡家濩落。
子爲戶曹取公女，欲敘因由無與語。
得來與子行林莽，月落山空識其處。